text: Stormen satte rekord i vindstød: 193 kilometer i timen 
  29 oktober 2013 kl. 08.46
  DMI har målt det kraftigste vindstød i Danmark nogensinde. Det blev målt under stormen i Kegnæs på Als.
  Stormen satte danmarksrekord. Der er målt et vindstød på Als på hele 53,5 meter i sekundet. Det er det kraftigste vindstød nogensinde målt i Danmark, oplyser DMI.
  Det var målestationen i Kegnæs på Als, der målte rekorden, der svarer til vindstød på 193 kilometer i timen.
  Det slår den tidligere rekord fra december orkanen i 1999. Her blev der målt vindstød på 51,4 meter i sekundet svarende til 185 kilometer i timen, oplyser DMI.
  Det hører dog med til historien, at den højeste vindhastighed i 1999 blev målt på Rømø, inden vindmåleren blæste omkuld.
  